VENDIM
Nr. 111, datë 19.5.2022

MBI PEZULLIMIN E VENDIMMARRJES SË BORDIT TË ERE-s NË LIDHJE ME PLOTËSIMIN E KUSHTIT TË VENDOSUR TË VENDIMIT NR. 110, DATË 26.4.2021, PËR DEPOZITIMIN NË ERE TË LEJES MJEDISORE TË RINOVUAR

[bookmark: _GoBack]Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar; nenit 66, të ligjit nr. 44/2015 “Kodi i Procedurave Administrative të Republikës së Shqipërisë”; si dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 19.5.2022, mbasi shqyrtoi relacionin e përgatitur nga drejtoritë teknike në ERE me nr. 668/6 prot., datë 16.5.2022, “Mbi pezullimin e vendimmarrjes së Bordit të ERE-s në lidhje me plotësimin e kushtit të vendosur të vendimit nr. 110, datë 26.4.2021, për depozitimin në ERE të lejes mjedisore të rinovuar”,
konstatoi se: 
- Bordi i ERE-s, me vendimin nr. 248, datë 13.12.2021, vendosi, ndër të tjera, të zgjasë me 3 (tre) muaj afatin e vendimmarrjes së ERE-s për plotësimin e kushteve të vendosura në vendimin nr. 110, datë 26.4.2021. 
- ERE ka njoftuar shoqërinë për këtë vendimmarrje, me shkresën nr. 961/15, datë 28.12.2021, duke i sjellë në vëmendje detyrimin për të plotësuar brenda afateve dokumentacionin e kërkuar.
- Me vendimin e Bordit të ERE-s nr. 110, datë 26.4.2022, është vendosur ndër të tjera, që shoqëria “Biopower Green Energy” sh.p.k., duhet të depozitojë në ERE lejen e mjedisit të rinovuar, dokumentacionin ligjor vërtetues mbi realizimin e investimeve për zbatimin e projektit eolik dhe të përditësojë në mënyrë periodike ERE-n mbi statusin e realizimit të planit të veprimit, në zbatim të vendimit të Komitetit të Investimeve Strategjike nr. 11/6, datë 4.2.2021.
- Në lidhje me kushtin që ka të bëjë me lejen e mjedisit, shoqëria ka bërë me dije më herët se nga takimet me Agjencinë Shqiptare për Zhvillimin e Investimeve (AIDA), doli në pah se për të vijuar me aplikimet sipas procedurave ligjore duhet të merret më parë autorizimi paraprak nga Ministria e Infrastrukturës dhe Energjisë (MIE). Pa autorizimin paraprak të MIE-s, Ministria e Turizmit dhe Mjedisit (MTM) nuk mund të pranojë aplikimin për leje mjedisore, i cili sikurse dokumentuar edhe më parë në ERE është bërë dy herë dhe është refuzuar për arsyen e sipërcituar. Në këto rrethana, shoqëria është shprehur se po procedon me aplikim pranë MIE-s që më pas të mund të aplikojnë sërish pranë MTM-së për t’u pajisur me leje mjedisore. Në vijim të sa depozituar, në seancën dëgjimore shoqëria mbajti të njëjtin qëndrim dhe ka deklaruar se është e detyruar t’i nënshtrohet kërkesave të autoriteteve përkatëse në lidhje me marrjen e të gjitha lejeve dhe autorizimeve për të vijuar me zbatimin dhe vënien në punë të projektit eolik, kjo edhe në kuadër të Statusit të Investitorit Strategjik me të cilin është pajisur. Në këto rrethana shoqërisë iu kërkua të qartësojë/saktësojë marrëdhënien e saj me ERE-n në kuadër të mbajtjes ose jo të licencës që disponon. Përfaqësuesi i shoqërisë deklaroi se në vijim do të merrte pjesë në një takim me MIE-n, në kuadër të pajisjes me miratim paraprak dhe se në këto rrethana ishte i paqartë për të përcaktuar vazhdimësinë ose jo të licencës së lëshuar nga ERE. 
-	 Me shkresën e datës 28.3.2022, protokolluar në ERE me nr. 168/2 prot., datë 28.3.2022, shoqëria ka bërë me dije se që nga zhvillimi i seancës dëgjimore në ERE nuk ka ndryshuar asgjë dhe është në pritje të përgjigjeve zyrtare për kërkesat e saj nga AIDA dhe MIE, të cilat po vonojnë jo për faj të shoqërisë, ndaj nuk mund të përditësojë ERE-n me informacione të mëtejshme.
-	 Në nenin 66, pika 1, të “Kodit të Procedurave Administrative të Republikës së Shqipërisë”, parashikohet se: nëse organi publik që zhvillon procedurën përballet me një çështje, zgjidhja e së cilës është parakusht për zgjidhjen e procedurës dhe që përbën një çështje ligjore të pavarur, për zgjidhjen e së cilës është kompetent një gjykatë ose organ tjetër (“çështja paraprake”), organi publik që zhvillon procedurën administrative pezullon procedurën deri në marrjen e një vendimi të formës së prerë për çështjen paraprake dhe njofton palën në lidhje me këtë.
- Për sa bërë me dije nga shoqëria, duke marrë në konsideratë sa referuar dhe më parë, që plotësimi i kushtit që lidhet me lejen e mjedisit nuk varet  vetëm nga vullneti apo përpjekja e shoqërisë, por edhe  nga organet/institucionet kompetente, po ashtu duke mbajtur parasysh dhe faktin që shoqëria mban statusin e investitorit strategjik, vlerësojmë pezullimin e vendimmarrjes së Bordit të ERE-s për sa i takon kushtit të depozitimit nga ana e shoqërisë të lejes mjedisore, derisa këto organe të shprehen në lidhje me këtë dokument.
- Në vendimin e Komitetit të Investimeve Strategjike nr. 11/6, datë 4.2.2021 është përcaktuar se statusi “Investim/investitor strategjik procedure e veçantë”, jepet për një periudhë 2-vjeçare (dyvjeçare), pra deri më 4.2.2023, ndaj dhe pezullimi i vendimmarrjes së ERE-s do të ketë afat vendimtar, afatin e përfundimit të këtij statusi.
Për gjithë sa më sipër, Bordi i ERE-s 

VENDOSI:

1. Pezullimin e vendimmarrjes së bordit të ERE në lidhje me plotësimin e kushtit të vendosur në vendimin nr. 110, datë 26.4.2021, për depozitimin në ERE të lejes mjedisore të rinovuar nga shoqëria “Biopower Green Energy” sh.p.k.
2. Shoqëria të përditësojë ERE-n çdo 3 (tre) muaj, mbi ecurinë e pajisjes me lejen mjedisore të rinovuar. 
3. Ky vendim është objekt rishikimi në çdo kohë nga ana e ERE-s, por jo më vonë se data 4.2.2023, kur është dhe afati i përfundimit të statusit “Investim/investitor strategjik procedurë e veçantë”, të dhënë me vendimin e Komitetit të Investimeve Strategjike nr. 11/6, datë 4.2.2022.
4. Drejtoria e Licencimit, Autorizimeve dhe Mbikëqyrjes, të njoftojë palët e interesit në lidhje me vendimin e bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të bordit në rast se ka siguruar prova të reja që mund ta çojnë bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

